google/wiki40b huggingface dataset:
Thabo Mbeki

Bakgrunn

Thabo Mbeki ble født og vokste opp i Idutywa (Transkei), i det som nå er Eastern Cape-provinsen i Sør-Afrika. Mbeki tilhører xhosafolket og har språket xhosa som morsmål. Han er eldste sønn av Epainette Mbeki og Govan Mbeki og har tre søsken. Hans far var aktiv i African National Congress (ANC) og satt 25 år i fengsel sammen med Nelson Mandela.  
Han ble medlem av partiet African National Congress (ANC). Mbeki var i politisk eksil fra 1960-årene til ANC ble legalisert i 1990 og han studerte økonomi ved University of Sussex.

Politisk karriere

Han var visepresident mellom 1994 og 1999, og han ble valgt til president i 1999. I 2004 ble han gjenvalgt. 
Han gikk inn for en pragmatisk moderat reformpolitikk og uttrykte sin støtte for Sør-Afrikas framtid med ord som: Sør-Afrika tilhører alle som bor i det, svarte som hvite. Til tross for at han tidligere var medlem av det sørafrikanske kommunistpartiet har han i stadig større grad blitt assosiert med nyliberalistisk økonomisk politikk og regnes som arkitekten bak det sørafrikanske økonomiske reformprogrammet GEAR som har vært offisiell regjeringspolitikk siden 1996.
Fra juli 2002 til juli 2003 var han president for Den afrikanske union.
Kontrovers om hiv og aids: Internasjonalt er han også blitt kjent for sitt kontroversielle syn på aids, der han støttet seg på en mindre gruppe vitenskapsmenn som mente at hiv-viruset ikke forårsaker aids. I stedet har han ved flere anledninger antydet at de helsemessige konsekvensene ekstrem fattigdom fører med seg, som f.eks. underernæring, kan være en av årsakene til sykdommen.  
Avgang: Mbeki kunngjorde den 20. september 2008 sin avgang som Sør-Afrikas president, som et resultat av at ANCs nasjonale eksekutivkomité bestemte seg for ikke lenger å støtte ham i parlamentet. Denne avgjørelsen var igjen fattet etter at rettsvesenet hadde avvist en korrupsjonsrettssak mot Jacob Zuma uken før på grunn av prosedyrefeil og mulig politisk innblanding.
Nobelpalasset

Nobelpalasset var en planlagt bygning til Alfred Nobels minne i dagens Nobelparken i Östermalm i Stockholm. Nobelpalasset var designet av arkitekten Ferdinand Boberg mellom 1906 og 1911. Bygningen ble aldri realisert. Når Nobelstiftelsen begynte å dele ut nobelprisen i 1901, ønsket de en verdig banketthall for seremonien og forslaget kom om å bygge et praktfullt slott i Skogsinstitutets tomt på gamle Ladugårdsberget. I 1906 gikk jobben til arkitekten Ferdinand Boberg. I september 1907 hadde Boberg utarbeidet to perspektiver med festsal til 1 200 personer og administrative lokaler.
Boberg forslag var den dristigste han hadde designet. Nobelpalasset skulle tårne seg opp fra en klippe i parken ca 20 meter over Djurgårdsbrunnsviken og Strandvägen, og ville fra øst hatt en enestående silhuett. Byggeplanene fikk ikke bare ros men også mye kritikk, og den såkalte Bobergfeiden brøt ut. Bestilleren av bygget ble usikker, og utsatte sin avgjørelse noen år. I mellomtiden ble Boberg ansatt som utstillingsarkitekt i 1909 ved Konstindustriutställning på Biskopsudden på Djurgården.
I januar 1910 ble det bestemt at en gipsmodell skulle lages og at Boberg måtte utføre noen endringer i forslaget, mot en økning i godtgjørelsen fra 8000 SEK til 9000 SEK. Bestilleren ønsket et større auditorium og Boberg presenterte ulike alternativer opp til 2 000 sitteplasser. Samtidig ble bygningen enda større og høyere og de orientalske elementer blomstret fritt.
Nobelkomiteen var uenig seg inmellom og til slutt trakk de seg fra sitt store prosjekt i desember 1913. I stedet kjøpte de eiendommen på Sturegatan 14 som Nobelstiftelsen bruker den dag i dag.
Nobelprisens utdeling og Nobelfesten ender opp til slutt i Tengboms Konserthuset og Østbergs Stadshuset. I dag minner bare parkens navn (Nobelparken) og tilstøtende gaten (Nobelgatan) om Ferdinand Boberg store prosjekter.
Peter Gitmark

Utdannelse og yrkesliv

Han har studiekompetanse fra Kristiansand katedralskole fra 1997 og utdannelse som siviløkonom fra Norges Handelshøyskole fra 2003. Etter 12 år som stortingsrepresentant var han mellom 2013 og 2014 assosiert partner i Amrop AS, som driver bedriftsrådgivning og lederrekruttering. Fra 2014 driver han kommunikasjonsrådgivning med eget foretak og som seniorrådgiver i avdelingen for samfunns- og myndighetskontakt i Burson-Marsteller AS. Fra 2013 er Gitmark også styreleder i dypvannsteknologibedriften Seabed Separation AS i Trondheim.

Politisk arbeid

Gitmark var politisk nestleder i Vest-Agder NGS 1996–1997, formann i Kristiansand Unge Høyre, formann i Vest-Agder Unge Høyre 1996–1998, medlem av Unge Høyres sentralstyre 1998–2000 og medlem av Vest-Agder fylkesting 1999–2001.
I 2001 ble han 1. vararepresentant til Stortinget, og møtte fast for statsråd Ansgar Gabrielsen frem til 2005, da Gitmark som yngste representant ble innvalgt på eget mandat. Gitmark vant i nominasjonsprosessen i 2004 over sittende representant Anne Berit Andersen, som ble vararepresentant. Gitmark ble gjenvalgt for perioden 2009–2013. I 2012 varslet han at han ikke ville søke renominasjon til Stortinget foran valget i 2013.
Han har særlig engasjert seg i utenrikspolitiske spørsmål. Gitmark var medlem av Stortingets kommunalkomité 2001–2005, Stortingets finanskomité 2005–2008, Stortingets energi- og miljøkomité 2008–2009 og Stortingets utenriks- og forsvarskomité 2009–2013, i sistnevnte som Høyres bistandspolitiske talsmann.
Av andre verv kan nevnes leder i Vest-Agder Høyre 2004–2008, leder i International Young Democrat Union (IYDU) 2006–2009 samt visepresident i Atlantic Association of Young Political Leaders (AAYPL) 2008–2009.
Norges ambassade i Brasília

Norges ambassade i Brasília er en norsk utenriksstasjon. Ambassaden huser den norske ambassadør til Brasil og hans stab. Den holder til på Avenida das Nações i Brasília. 
Inntil ambassaden ble flyttet til den nybygde hovedstaden Brasília, hadde Norge sin ambassade i Rio de Janeiro, der man i dag har et generalkonsulat. Ellers er her honorære konsulater i byene Belém, Curitiba, Fortaleza, Manaus, Porto Alegre, Natal, Rio Grande, Salvador, Santos og São Paulo.
Håverud

Håverud er et tettsted i Mellerud kommune i Västra Götalands län i landskapet Dalsland. Håverud hadde 141 innbyggere i 2010.
Håverud ligger ved Dalslands kanal og kanalen passerer her i en berømt akvedukt. 
Akvedukten i Håverud ble ferdigstilt i 1868 og er en kombinasjon av en veibro, jernbanebro og en akvedukt. 
Det er tre rederier har passasjertrafikk som passerer Håverud. Dette er M/S «Dalslandia», M/S «Storholmen» og M/S «Dalsland».
Tettstedet fikk eget postkontor 11. april 1918, først med staveformen Håfverud. Postkontoret ble lagt ned i 1971 og Mellerud 2 i Åsensbruk er nå nærmeste poststed.
Nanzhao (kongedømme)

Nanzhao, også skrevet Nanchao eller Nan Chao (tradisjonell kinesisk: 南詔; forenklet kinesisk: 南诏; pinyin: Nánzhào​; var en stat eller politisk halvselvstendig enhet som blomstret i det som i dag er det sørlige Kina og Sørøstasia under 700- og 800-tallet. Det hadde sitt tyngdepunkt i det som i dag er provinsen Yunnan i Kina. 
Staten ble uavhengig i 750 med byen Dali som sin hovedstad. Den eksisterte til 902, men hvis man medregner etterfølgerstaten Dali, bestod statsdannelsen helt til 1254.
Objet trouvé

Objet trouvé er et fransk uttrykk for funnet gjenstand i en kunstnerisk kontekst. På engelsk kalt for Found Object og Readymade. Begrepet betegner masseproduserte, hverdagslige gjenstander, som normalt ikke har en kunstnerisk hensikt, blir plassert inn i en bevisst kunstnerisk sammenheng, og sådan endrer dens opprinnelige betydning.
Slike objekter kan monteres uten å bli bearbeidet, men av en kunstner, på en måte og i en sammenheng som gjør dette til et kunstnerisk uttrykk. Gjenstandene kan omfatte alt fra hverdagsgjenstander til funn i naturen, og har det felles at de opprinnelig eksisterte av en annen grunn enn å bli kunst. Disse objektene kan karakteriseres som noe som ikke handler om smak eller estetikk, men som blir til kunst i det øyeblikk det velges ut av kunstneren. Bruken av objet trouvé som meningsbærende objekter skal engasjere tanken før øyet, og få betrakteren til å delta og reflektere.
Monterte ansamlinger av objekter kalles assemblage (om tredimensjonale montasjer) eller collage (collagen er tilnærmet to-dimensjonal, gjerne også mere bearbeidet enn assemblagen).
Objet trouvé som kunstnerisk uttrykksform er fortsatt i bruk, men ofte ved at noe ved objektet endres eller bearbeides slik at det ikke fremstår i ren form.

Historie

Begrepet «objet trouvé» dukket opp i forbindelse med arbeidene til den fransk-amerikanske kunstneren Marcel Duchamp, som først benyttet seg av denne metoden å produsere kunst på. Duchamp benyttet både begrepet «readymade» og «assisted readymade» (et bearbeidet objekt, eller en sammensetning av flere objekter) i omtalen av egne verker. Det første kjente objekt var Duchamps Sykkelhjul fra 1913: et sykkelhjul montert på en krakk. Duchamps kanskje mest kjente arbeid, ble vist på Armory Show i 1917. Under signaturen «R. Mutt» presenterte han et pissoar opp-ned på en sokkel, med tittelen «Fontene». Han fulgte opp året etter med et tørkestativ for vinflasker – også opp-ned.
Duchamps objekter revolusjonerte både måten kunst blir produsert på, og selve betydningen av begrepet «kunst». I dag er det nærmest utenkelig å besøke en utstilling av samtidig kunst noe sted i verden, uten å bli konfrontert med et readymade eller objet trouvéi en eller annen sammenheng. Andy Warhol og Jeff Koons er kjente kunstnere som har benyttet seg av dette konseptet, med klar referanse til Marcel Duchamp.
Neptunides

Utseende

Middelsstore (ca. 25-40 millimeter), avlange gullbasser, vanligvis med sterke, metalliske farger. Fargen kan variere mye innen artene. Hannen har tre korte, spisse horn i pannen, det midterste er kløvd i spissen.

Utbredelse

Slekten er utbredt i tropisk Afrika.
Gjekstad & Østerøya Idrettsforening

Gjekstad & Østerøya Idrettsforening (GØIF) er et fotballag fra Østerøya i Sandefjord. Klubben ble etablert 22. februar 1974. Klubbens hjemmebane er Østerøya Idrettspark, hvor de også har et klubbhus. A-laget spilte i 3. divisjon i 1993, 1994 og 1995, men ligger idag i 6. divisjon.
Entre-Deux

Geografi

Entre-Deux ligger i innlandet litt sør for midten av øya og er en av fem kommuner som ikke har kystlinje mot Det indiske hav. Ellers grenser kommunen mot Cilaos, Saint-Benoît, Saint-Louis, Saint-Pierre og Le Tampon.
Synovialledd

Synovialledd er den vanligste formen av ledd mellom kroppens knokler.
Synovia er væsken som er i små mengder i en leddhule. Væsken virker smørende på bruskflatene på endene av knoklene. Det er en hinne på innsiden av leddets leddkapsel som kalles synovialhinnen.
Synovialvæsken inneholder en del proteiner og hyaluronsyre. Ved betennelsestilstander i leddet, «artritt» kan det dannes unormalt mye væske i leddet og det vil hovne opp. Ved bevegelse i leddet er det dårligst plass i leddhulen når leddet er maksimalt bøyd eller strekt. Ved mye væske i leddet kan det være vanskelig å bøye leddet helt, eller å strekke det helt ut.
Ved øket mengde synovialvæske kan det være aktuelt å stikke en nål/sprøyte i leddhulen og tappe ut leddvæske. Dette gir mulighet for å undersøke leddvæsken som kan være nytte særlig ved revmatiske sykdommer. Ved vanlig «vann i kneet» kan det lindre tilstanden å tappe kneet, men væsken kommer ofte fort igjen. Det er viktig å bruke steril teknikk ved slik tapping av leddvæske, siden en bakterieinfeksjon i leddet er en alvorlig tilstand.
Anders Fredrik Skjöldebrand

Unge år

Anders Fredrik Skjöldebrand ble født i Alger, han var sønn av Erik Skjöldebrand som var svensk konsul i byen. I fjortenårs alder begynte Skjöldebrand ved universitetet i Uppsala, tre år etter, i 1774 ble han kvartermester ved Södra skånska kavaleriregiment. 
Med grad av løytnant ble han i 1779 overført til Östgöta kavaleri og ble utnevnt til rittmester i 1783. Under Den russisk-svenske krig (1788–1790) tjenestegjorde han først i Sverige, blant annet i Karlskrona, men i 1789 fulgte han med flåten som adjutant hos hertug Karl.

Medlemskap og utmerkelser

Skjöldebrand ble medlem av Musikaliska Akademien i 1788, av Krigsvetenskapsakademien i 1796, av Konstakademien i 1798 og av Vetenskapsakademien i 1819. Han ble innvalgt i Svenska Akademien 6. juni 1822 på stol nummer 18 etter Nils Lorents Sjöberg og inntrådte 21. oktober samme år.
Han var ridder av Serafimerordenen, av Sverdordenen, av Karl XIIIs orden og en af rikets herrar.
Imogen Poots

Karriere

Poots spilte en liten rolle i hitfilmen V for Vendetta med Natalie Portman og Hugo Weaving i 2005. I 2007 fikk hun sin første større rolle i grøsseren 28 Weeks Later mot blant annet Rose Byrne og Jeremy Renner. Hun medvirket også i filmer som Me and Orson Welles (2008), Solitary Man (2009) og Centurion (2010).
I 2011 spilte hun i Jane Eyre mot Mia Wasikowska, Jamie Bell, Michael Fassbender og Judi Dench, samt grøsserkomedien Fright Night med Anton Yelchin og Colin Farrell.
Poots er nå en svært ettertraktet skuespillerinne, og blant filmene det neste året har hun A Late Quartet med Catherine Keener, Philip Seymour Hoffman og Christopher Walken, Filth med Jamie Bell og James McAvoy og Greetings from Tim Buckley med Penn Badgley som Jeff Buckley på tapeten.
Tcl

Eksempel: Hello, world!

Dette viser hvordan man «printer» string.
puts "Hello, world!"
eller
puts {Hello, world!}
Landstinget (TV-program)

Nedleggelse og seertall

Programmet ble nedlagt etter to sesonger grunnet lave seertall. Siste sesong hadde et seersnitt på 264 000 og 18,2 prosent markedsandel. Til sammenlikning hadde Holmgang et snitt på 348 000 seere i 2007.
Lophopoenopsis

Utseende

Middelsstore, lysgrå trebukker med rødbrune tegninger. Antennene er mye lengre enn kroppen, ganske tynne. Pronotum er bredere enn langt, med rundede sider og en skarp, litt bakoverrettet tann langt bak midten av hver sidekant. Dekkvingene er noe avsmalnende bakover, kraftig punkterte.

Levevis

Larvene lever i død ved.

Utbredelse

Slekten er utbredt i Brasil.
Tennis under Middelhavslekene 1991

Tennis under Middelhavslekene 1991. Tennis var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var åttende gangen som tennis var med på programmet under Middelhavslekene. Det ble spilt single- og doubleturnerninger for både damer og menn. Italia ble beste nasjon, de vant alle fire gullmedaljene.
Medkila Idrettslag

Tidlig historie

Klubben ble stiftet 8. oktober 1944, under navnet Idrettslaget Trygg. Det skjedde til tross for at det egentlig var idrettsboikott under 2. verdenskrig. Kort tid etter stiftelsen satte idrettslaget i gang med å anlegge en fotballbane, og vinteren 1945 holdt laget for første gang skirenn. (Uoffisielt, på grunn av idrettsboikotten.) Senere i 1945, da freden var kommet, meldte klubben seg inn i Norges Idrettsforbund. Ved innmeldelsen måtte de skifte navn, siden det allerede fantes et idrettslag i Oslo som het Trygg, og det nye navnet ble Medkila Idrettslag.
I 1947 startet Medkila IL opp et håndballag. Etter mange års arbeid med fotballbanen, ble den innviet 22. juni 1952. Håndballaktiviteten i klubben døde ut rundt 1960, men ble tatt opp igjen på aldersbestemt nivå i noen år først på 1970-tallet. Også skiaktiviteten for voksne døde ut rundt 1960, men klubben arrangerte og deltok likevel i skirenn for barn utover på 1960- og 1970-tallet.
Paul Tarascon

Før første verdenskrig

Tarascon sluttet seg til det franske militære i 1901. Etter dimmitering fra aktiv tjeneste ble han plassert ved 4e Regiment d'Infanterie Coloniale. Han ble interessert i flyvning etter dimmitering og besluttet å lære å fly. I 1911, mens han lærte å fly, havarerte han så stygt at hans høyre fot måtte amputeres. Dette avfyrte hans senere kallenavn: l'as la jambe de bois (flyveresset med treben).

Første verdenskrig

Tross sitt handikap, da krigen begynte, meldte han seg frivillig som flyver og ble akseptert. Han fullførte militær 
trening og fikk sin "vinge" 14. desember 1914, og ble instruktør i januar 1915. Han ba om aktive oppdrag, og ble sent til Escadrille 31 den 6. oktober 1915, til Escadrille 31. mai 1916, og kort tid senere til Escadrille 62.
Mens han fløy et Nieuport jagerfly fikk han sin første nedskyting 15. juli 1916. Innen 17. november hadde han nådd åtte seire med Nieuport. Før han fortsatte 6. april 1917 hadde han byttet fly til Spad. Han fikk ytterligere to seire sommeren 1917, så ytterligere to den 15. juli 1918. Tarascon's personlige buemerke, en svart kjempende hane var blitt adoptert av hans skvadron.

Senere liv

Tarascon overlevde krigen og steg i gradene til oberst. Han deltok i den franske motstandsbevegelsen under andre verdenskrig.
Kids in Jazz

Kids in Jazz er en internasjonal jazzfestival der barn opptrer. Festivalen arrangeres i Oslo i august hvert år, med konserter på Nasjonal jazzscene, Barnekunstmuseet, Caféteatret m.fl.

Historikk

Kids in Jazz ble etablert våren 2012 gjennom et samarbeid mellom Improbasen, Sapporo Junior Jazzschool, Nasjonal jazzscene, Oslo Jazzfestival, og Barnas Jazzhus. I 2013 kom flere land til, bl.a Østerrike, Ukraina og Japan.
I forbindelse Kids in Jazz 2014 ble det innledet et samarbeid med JazzDanmark og Svensk Jazz som er søsterorganisasjonene til Norsk Jazzforum. Det ble arrangert en rekke konserter med unge utøvere fra Norge, Sverige, Danmark, Sveits, Østerrike og Japan. Faglig ansvarlig for Kids in Jazz er Odd André Elveland som i 2014 mottok Ella-prisen for sitt arbeid med barn og jazz.
Gauldølafylke

Gauldølafylke (Norrønt: Gauldœlafylki) var ett av de åtte historiske fylkene i Trondheimen fra jernalderen til ut i middelalderen. 
De historiske fylkene i Trondheimen var lokale rettsfellesskap med hvert sitt fylkesting. De ble dannet en gang i eldre jernalder eller begynnelsen av yngre jernalder. De fire fylkene Øynafylke, Skøynafylke, Sparbyggjafylke og Verdølafylke utgjorde Inntrøndelag som hadde ting på Mære. Utsendinger fra de fire fylkene i Inntrøndelag og de fire fylkene i Uttrøndelag: Stjordølafylke, Strindafylke, Gauldølafylke og Orkdølafylke, møttes også til Frostating på Frosta. På 900-tallet ble også Nordmørafylke, Romsdølafylke og Naumdølafylke en del av Frostating.
Indre Østfold fengsel

Indre Østfold fengsel er et fengsel med to avdelinger i Østfold fylke og er underlagt Kriminalomsorgens  region Øst. Indre Østfold fengsel har én avdeling i Eidsberg kommune og én avdeling i Trøgstad kommune.
Indre Østfold fengsel, avd. Eidsberg ble opprettet i 1860 med plass til 17 innsatte. Grunnet stor omstilling og stengning av avdeling A ved Oslo fengsel, ble det besluttet å bygge nytt fengsel på tomten der det gamle fengslet ligger. Kriminalomsorgen, Statsbygg og Skanska Husfabrikken AS utviklet i samarbeid en ny standardisering for framtidige fengsler. Standardiseringen kalles Modell 2015 og består i hovedsak av moduler som settes sammen til et fengsel. Modulene ble bygget ved Skanska Husfabrikken AS i Steinkjer. 
Indre Østfold fengsel, avd. Eidsberg var, sammen med Ullersmo fengsel, de første fengslene som ble satt opp eller utvidet med den nye standarden. 
Indre Østfold fengsel, avd. Eidsberg startet byggingen i 2015 og sto ferdig i 2017. Kapasiteten ved avd. Eidsberg har dermed økt til 102 ordinære plasser.
Vinjevegen

Vinjevegen er en gammel seterveg som går fra Trønnes på riksvei 3 ved Nordstumoen til Friisvegen i Stor-Elvdal. Den har fått navnet sitt etter Aasmund Olavsson Vinje, som gikk her på reisen til Trondheim for å delta i kroningen av Karl IV den 5. august i 1860, en reise han beskrev i boka Ferdaminne.
Vegen het egentlig Fjellvegen, men navnet ble endret i 1960 da Vinjestøtta ble reist til minne om 100-årsjubleet for A. O. Vinje. Vinjestøtta står på vegens høyeste punkt på 925 moh.. Ved Vinjestøtta er det utsikt til bl. a. Sølnkletten i nordvest, Rendalssølen i nordøst og Rondemassivet i nord med Høgronden lengst borte.
I Ferdaminne skriver A. O. Vinje om opprinnelsen til sin kjente sang «No ser eg atter slike Fjell og Dalar, som deim eg i min fyrste ungdom saag».
I 1914 ble vegen ferdig bygd fram til Hirkjølvegen (nåværende Friisvegen) som seterveg og adkomst til Trønnesgammelsetra, Lauvåssetra, Granåsen, Hellaksetra og Storfjellsetra. Vegen er også tidvis benyttet som adkomstveg til Fampsetra og Skarsetra.
Fylkesmannsgården (Steinkjer)

Fylkesmannsgården i Steinkjer er en tidligere embedsbolig på Eggesåsen i Steinkjer. Huset ble bygget i 1919 på initiativ av daværende fylkesmann i Nord-Trøndelag Halvor Bachke Guldahl, etter tegninger av trondheimsarkitekten Axel Guldahl.
Bygningen var embedsbolig for fylkesmannen fra 1919 til 1986. Fram til februar 1945 inneholdt gården både bolig og kontor for fylkesmannen. Siden 1986 har bygningen vært en del av Egge museum.
BMW M1

Teknisk

M1 var utrustet med en seksylindret rekkemotor med 24 ventiler. To overliggende kamaksler drev ventilene. Motorvolumet var på 3453 cm². Drivstoff ble levert til sylinderne via et mekanisk innsprøytningssystem fra Kugelfischer-Bosh. Den utviklet 277 hk ved 6500 omdreininger i minuttet og kom i flere løpsutgaver med opp til 850 hk effekt. Motoren var midtmontert, noe som var vanligere i italienske sportsbiler på den tiden. Aksellerasjonstiden fra 0–100 km/h var på 5,6 sekunder.
Bilen var bygget på et rørrammekarosseri, og hele bilen veide like under 1500 kg.
Laodikea

Historie

Byen ble grunnlagt på 200-tallet f.Kr. av den seleukidiske konge Antiochos II, som navngav den etter sin hustru Laodike. Omkring 190 f.Kr. ble byen erobret av kong Eumenes II av Pergamon, og år 133 f.Kr. kom den i romersk eie. I den romerske keisertiden var den en meget rik handelsby, selv om den i 88 f.Kr. ble erobret av Mithridates den store og flere ganger ble ødelagt av jordskjelv. I særdeleshet var den berømt for den fine ull som områdets får gav, og for sin ullindustri. 
På Jesu tid var den også kjent for sin legemiddeltilvirkning og sin medisinske utdannelse. Den laodikenske Zeus ble dyrket viden omkring byen, og stod høyt i anseende.
Omtale i Bibelen: Kristendommen fikk tidlig innsteg i Laodikeia, og Paulus skrev til byens kristne kirkemenighet et brev (Kol. 4,16). Det er uklart om dette brev nå finnes. Visse forskere mener at det er det samme brev som nå heter Efeserbrevet, mens andre hevder at så ikke er tilfelle. Laodikeia er en av de syv kirker i Åpenbaringsboken: ifølge 3,14-22 hadde forsamlingen i Laodikea som følge av sin rikdom blitt lunken i sin kristendom og blitt verdsliggjort.
Et kirkemøte ble avholdt i Laodicea cirka 363-364.
Under de bysantinske keiserne vedvarte Laodikeias rikdom, men i 1402, under krigen mot osmanene, ble den ødelagt av tyrkerne.

Ruinby

Byen er nå en samling ruiner fra romertiden og senere, blant annet et amfiteater, et gymnasium og en akvedukt. Ruinene ligger i den tyrkiske provinsen Denizli, nær byen Eskihisar.